Normalt lader man tøjet blive uden for brusekabinen, når man skal have sig et bad. Men i Nordjyllands Beredskab skal redningsmandskabet fremover hoppe under bruseren i deres arbejdstøj. - Når brandfolkene har været indsat til en brand, har de været i et røgfyldt miljø, og så skal det vaskes af, forklarer Jesper Madsen, der er stationsleder. Efter beredskabet har været inde og slukke en brand, skal de af med den yderste dragt og deres udstyr, inden de går ind i sanitetsvognene for at skylle sig fri for brandens efterladenskaber. - Det er vigtigt, fordi alle de sodpartikler, der er i luften, kan være kræftfremkaldende, og det skal vi ikke slæbe med hjem til vores familier, siger Jesper Madsen. Ifølge stationslederen er det vigtigt, at brandfolkene kommer i bad så hurtigt som muligt efter den brandslukkende indsats. Indsatstøjet bliver efter hjemkomsten til brandstationen lagt i en sæk, og al udstyr ryger i poser og kurve.

Opsummering:
Fremover skal nye badevogne sikre, at dem, der rykker ud for at slukke ildebrande, ikke tager sodpartikler med hjem.